Voldtatt ukentlig i over ett år: – Hadde gitt opp livet
Kine Pedersen Aamodt (31) er plukket ut av Høyre-leder Erna Solberg for å bekjempe familievold. – Jeg er ekstremt glad for å være i live. Og ved å fortelle min historie, har jeg erfart at jeg kan hjelpe andre ut av volden de lever med, sier Aamodt. I dag er hennes klare råd: – Bryt forholdet umiddelbart hvis du blir slått. Det burde jeg gjort. Ekssamboeren ble i Borgarting lagmannsrett i 2018 dømt for seksuelle overgrep og vold mot Aamodt - og en tidligere ekskjæreste. Til sammen ble han dømt til 13 års fengsel.  Han erkjente straffskyld for grov mishandling, men hevdet at han aldri tvang seg til sex. Retten skriver i dommen at det ikke fremstår som troverdig. Han ønsker ikke å kommentere denne saken.  – Hadde gitt opp Borgarting lagmannsrett ville ikke tallfeste, men aktor la til grunn at hun ble voldtatt av samboeren minst tre ganger i uken gjennom 15 måneder. – Tre ganger i uken er nok dessverre nær sannheten. Det betyr 180 ganger. Jeg hadde egentlig gitt opp livet, sier den tidligere barnehageansatte kvinnen. Aamodt har sagt ja til å sitte i et utvalg Høyre har opprettet, som skal foreslå tiltak mot vold i nære relasjoner. ABC Nyheter og Nettavisen har skrevet om henne tidligere. Men før hun forteller mer om hva hun håper å kunne bidra med der, vil hun også fortelle sin historie – for å få folk til å forstå hvordan det er mulig å havne i marerittet hun var i fra september 2016 til nyttår 2017. – Ekstremt smertefullt Hun sier at volden begynte ganske raskt etter at hun flyttet til Oslo sommeren 2015, og de to ble kjærester.  – Han slo hull i bordet mitt etter litt krangling. Jeg tenkte at dette ikke var noe jeg hadde lyst til å holde på med, men han overtalte meg til å la ham overnatte. Dagen etter slo han meg i ansiktet etter en diskusjon. Ifølge Aamodt sa han at de skulle være sammen hele tiden, og at han «var så forelsket».  – Han var jo sjarmerende også, sier hun. Men det gikk fra vondt til verre. En fredag kom han tilbake til henne etter en jobbreise.  – Da tvang han meg inn i dusjen hvor han slo meg mange ganger og tvang meg til å ha munnsex med ham. – Etter at han slo deg og tvang seg til sex, kan du forklare hvorfor du ikke greide å bryte med ham? – Jeg forstår at det ikke er lett å forstå. Det var ekstremt smertefullt, skremmende. Jeg var helt sikker på at jeg måtte gjøre som han sa, for at han ikke skulle drepe meg. Han truet også med hva han skulle gjøre mot venner av meg og min familie hvis jeg ikke fulgte hans ordre.  Frosne grønnsaker Hun sier det var den frykten som gjorde at hun ikke turte bryte ut. Mandagen etter at han hadde slått henne, ble hun beordret:  – Jeg fikk ett minutt å løpe ned til fryseren for å hente frosne poser med grønnsaker for å legge på ansiktet, for å dempe synlig merke. Hvis jeg hadde synlige merker som ikke kunne sminkes over, fikk jeg ikke gå ut. Han dro heller ikke på jobb for å forsikre seg om at jeg ikke stakk. Etter hvert som tiden gikk, forsøkte hun å gjøre det slutt flere ganger.  – Men det ville han ikke høre på. «Nå har det vært så ille, da kan ikke jeg bare la deg gå, fordi jeg risikerer at du forteller noen hva som har skjedd,» gjengir Oslo-kvinnen. Julen 2016 ble hun lagt inn på sykehus med indre blødninger. Da kom samboeren dit og voldtok henne på badet, ifølge dommen.  Da han noen dager senere varslet at han kom for å hente henne, låste hun seg inn  på et legeværelse.  – Jeg ringte til en kamerat og sa at samboeren min hadde kommet til sykehuset for å drepe meg. Han ringte til sykehuset og fortalte det jeg hadde sagt. Brev til pappaen  Da gikk alarmen ved sykehuset, som stengte avdelingen for besøk. Hun ringte faren som kom og hentet henne.  Selv forsto hun at det ikke var noen vei tilbake: Hun måtte fortelle.  – Jeg ville så gjerne, men jeg klarte det ikke. Jeg skammet meg så sinnssykt og tenkte på hva min samboer hadde sagt: Hvis du sier noe til familien din, så skal jeg henrette dem en etter en og at jeg måtte vente på dagen da det var min tur. Hun ventet i noen dager og valgte en annen formidlingsform. – Jeg skrev et brev. – Jeg var så nære døden Det endte i tårer. – Da gikk det opp mange lys hos pappa. Han ga meg full støtte. Faren ringte moren som kom fra en annen by. – De trøstet og sa at jeg måtte anmelde. Jeg sa at jeg har googlet og sett at alle slike saker blir henlagt. Så jeg nektet. 10. januar 2017 fikk de overtalt henne til å bli med på politistasjonen.  – Der ble jeg møtt av en helt fantastisk dame, som fikk meg til å åpne meg. Kort tid etter ringte politiet og sa at samboeren var fengslet.  – Da følte jeg en ubeskrivelig lettelse. Jeg var så nære døden. Nå skal hun sitte i et utvalg, som skal foreslå tiltak mot vold i nære relasjoner.  Utvalget er satt ned av Høyre-leder Erna Solberg, og skal ledes av Oslo-ordfører Anne Lindboe.  – Det viktigste jeg kan bidra med, er min egen historie og egne erfaringer. Og ikke minst hva man trenger å gjøre. Du skal dra til politiet og levere anmeldelse, sier Aamodt.  Hun sier at mange frykter det, fordi det virkelig kan utløse mer vold. – Jeg skjønner den frykten veldig godt. Jeg har vært gjennom det. Jeg googlet og googlet og fant knapt noen slike saker, hvor det hadde gått bra med kvinnen. – Men ved å lese om meg, kan de se at det faktisk går an. Jeg ble tatt på alvor av politiet med en gang. Det var årsaken til at jeg valgte å stå frem og fortelle om hva jeg har vært gjennom.  Glipp Nå driver hun stiftelsen «Du eier meg ikke!», som hjelper andre som har opplevd vold og overgrep.  Men frykten lever hun med fortsatt.  Da ekssamboeren hadde permisjon for første gang i januar i fjor, nådde beskjeden aldri frem. – Men jeg fikk melding fra hun andre fornærmede om at han var ute.  Glippen ble beklaget og tatt på alvor. – Etter det har jeg alltid blitt oppringt av kriminalomsorgen når han skal ut på perm. Han har ikke omvendt voldsalarm, som gjør at hun varsles hvis han er i nærheten, fordi det ikke var en del av dommen den gangen. – Hvor stor utrygghet føler du? – Vi bytter på en måte plass når han har permisjon. Jeg holder meg mest mulig inne og ikke i Oslo, hvor jeg bor. Aamodts eksmann sitter i fengsel. Han har fått tilsendt intervjuet via advokaten som representerte ham gjennom rettsprosessen, Victoria Holmen i advokatfirmaet Matrix. – Min klient har ingen kommentar til det som står skrevet her, sier hun.
Kine Pedersen Aamodt overlevde over 180 voldtekter fra sin samboer. Nå skal hun sitte i et Høyre-utvalg, som skal komme med forslag for å bekjempe familievold. Ekssamboeren ble dømt til 13 år års fengsel. Aamodt forteller i dag hva hun ble utsatt for – og gir råd til andre som lever med vold i familien.